Fostul şef al Postului de Poliție Ormenis, din cadrul Poliției Brașov, a fost condamnat la 6 ani și 4 luni de închisoare pentru luare de mită, trafic de influență, efectuarea de operațiuni financiare, ca acte de comerț, incompatibile cu funcția, favorizarea infractorului și fals intelectual.
Magistraţii Curții de Apel Braşov au decis condamnarea definitivă la 6 ani şi 4 luni de închisoare cu executare a unui agent de poliție, la data comiterii faptelor şef al Postului de Poliție Ormenis, din cadrul Inspectoratului de Poliţie Judeţean Brasov, pentru săvârşirea înfracţiunilor de luare de mită, trafic de influență, efectuarea de operațiuni financiare, ca acte de comerț, incompatibile cu funcția, favorizarea făptuitorului, fals intelectual (8 acte materiale).
Prin rechizitoriul întocmit de Parchetul de pe lângă Tribunalul Braşov s-a reţinut că agentul de poliție, în calitate de şef de post, la Postul de Poliție Ormenis, a primit, în luna aprilie 2022, suma de 500 de lei în legătură cu neindeplinirea unui act ce intra în atribuţiile sale de serviciu, respectiv pentru efectuarea defectuoasă a actelor de urmărire penală într-un dosar penal înregistrat la Parchetul de pe lângă Judecatoria Rupea, în care se efectuau cercetări față de o altă persoană, pentru săvârșirea infracţiunii de "conducere a unui vehicul sub influența băuturilor alcoolice, cu propunerea unei soluții de clasare în cauza respectivă.
"În legătură cu acelaşi dosar penal, acesta a pretins şi a primit, pentru altul, suma de 1.300 de euro (echivalentul a 6.500 de lei), lăsând să se creadă că are influenţă asupra procurorului care supraveghea activitatea de urmărire penală. Mai mult, s-a stabilit faptul că, pentru formularea propunerii de clasare în cauza penală instrumentată, agentul de poliţie a întocmit, în fals, un număr de opt declaraţii de martor, în care a consemnat date sau împrejurări necorespunzătoare adevărului. De asemenea, cu ocazia cercetărilor, s-a stabilit că, în perioada martie-octombrie 2022, agentul de poliţie a administrat în fapt, o societate comercială, efectuând operațiuni financiare, ca acte de comerţ (acte de administrare curentă, spre exemplu negocierea contractelor, ţinerea evidenţei contabile, plata salariilor), incompatibile cu funcţia de poliţist, în scopul obţinerii pentru sine sau pentru altul de bani, bunuri ori alte foloase necuvenite", transmite Direcția Generală Anticorupție (DGA).
Sursa: Realitatea de Brasov